บลจ.บัวหลวงปลื้มยอดจองTFUNDเกินเป้า
บลจ.บัวหลวง เปิดผลจองซื้อหน่วยลงทุนเพิ่มทุนกองทุน TFUND ล้นหลาม ทะลุเกินเป้าที่ตั้งไว้ 1.7 พันล้านบาท ถึง 1.6 เท่า
12 ต.ค. 2553

บลจ.บัวหลวง เปิดผลจองซื้อหน่วยลงทุนเพิ่มทุนกองทุน TFUND ล้นหลาม ทะลุเกินเป้าที่ตั้งไว้ 1.7 พันล้านบาท ถึง 1.6 เท่า
นายวศิน วัฒนวรกิจกุล กรรมการผู้จัดการ กลุ่มธุรกิจกองทุนรวม บริษัทหลักทรัพย์จัดการกองทุนรวม (บลจ.) บัวหลวง เปิดเผยว่า บลจ.บัวหลวงประสบความสำเร็จในการเสนอขายหน่วยลงทุนเพิ่มทุนครั้งที่ 4 ของกองทุนรวมอสังหาริมทรัพย์ไทคอน (TFUND) โดยผลการจองซื้อ ระหว่างวันที่ 4 – 8 ต.ค.ที่ผ่านมา มีผู้ถือหน่วยเดิมจองซื้อ รวมเป็นมูลค่าถึงประมาณ 2,809 ล้านบาท ซึ่งสูงถึง 1.6 เท่า จากมูลค่าที่เสนอขาย 1,715 ล้านบาท 
ผลสำเร็จของการเพิ่มทุนในครั้งนี้ เนื่องจากนักลงทุนมีความมั่นใจในผลประกอบการของกองทุน TFUND โดยที่ผ่านมากองทุน TFUND มีประวัติการจ่ายเงินปันผลที่ดีอย่างสม่ำเสมอ และสามารถจ่ายเงินปันผลได้ปีละ 4 ครั้งในอัตราประมาณ 0.20 บาทต่อไตรมาส นอกจากนี้ กองทุน TFUND ยังเป็นเจ้าของกรรมสิทธิ์ในที่ดินและทรัพย์สินที่เข้าไปลงทุน ทำให้ในระยะยาวแล้วยังได้ประโยชน์จากการเพิ่มขึ้นของมูลค่าทรัพย์สินอีกด้วย อีกทั้งการบริหารจัดการทรัพย์สิน  ภายใต้การดูแลของมืออาชีพที่มีประสบการณ์ยาวนาน  โดย บริษัท  ไทคอน  อินดัสเทรียล คอนเน็คชั่น จำกัด (มหาชน)
นายวศิน กล่าวเพิ่มเติมว่า สำหรับการจัดสรรหน่วยลงทุนในครั้งนี้ เนื่องจากมีจำนวนจองซื้อหน่วยลงทุนสูงกว่าจำนวนที่เสนอขาย ทาง บลจ.บัวหลวง จะดำเนินการพิจารณาจัดสรรให้ผู้ถือหน่วยเดิมที่มีสิทธิจองซื้อตามสิทธิที่ได้รับจัดสรรก่อน แล้วจึงจัดสรรหน่วยลงทุนที่เหลือให้แก่ผู้ถือหน่วยลงทุนที่แสดงความประสงค์จะจองซื้อหน่วยลงทุนเกินสิทธิดังกล่าวแต่ละราย ตามสัดส่วนของจำนวนหน่วยลงทุนที่ผู้ถือหน่วยลงทุน บลจ.บัวหลวง คาดว่าจะสามารถดำเนินการแจ้งผลการจัดสรรแก่ผู้ถือหน่วย โดยจัดส่งทางไปรษณีย์ ภายในวันที่ 20 ต.ค.2553 นี้